Vedenie

16.05.2019

**Úhrady za poskytovanie technickej normy**

Predkladá: **prof. Ing. Ján Szolgay, PhD.**

prorektor pre vedu a výskum

Vypracovala: **Ing. Mgr. Mária Búciová**

vedúca Útvaru vedy a MVTS

Zdôvodnenie: Materiál sa predkladá na základe novej vyhlášky vydanej Úradom pre normalizáciu, metrológiu a skúšobníctvo SR.

Návrh uznesenia: Vedenie STU berie na vedomie informáciu

a) s pripomienkami

b) bez pripomienok

a odporúča materiál predložiť na prerokovanie Kolégiu rektora.

**Úhrady za poskytovanie technickej normy**

Úrad pre normalizáciu, metrológiu a skúšobníctvo Slovenskej republiky dňa 4. 3. 2019 vydal vyhlášku č. 76/2019 o výške úhrady za poskytovanie technickej normy. Vyhláška bola vydaná za základe § 19 zákona č. 60/2018 Z. z. o technickej normalizácii a nadobudla účinnosť 1. apríla 2019.

ÚNMS udelil a zaslal súhlasy na **bezodplatné** citovanie **podstatnej** časti slovenskej technickej normy alebo **podstatnej** časti technickej normalizačnej informácie podľa § 14 ods. 6 písm. a) a b) zákona č. 60/2018 Z. z. o technickej normalizácii. Predmetné dokumenty zaslal prostredníctvom slovenskej pošty doporučene na adresu: Slovenská technická univerzita v Bratislave, Vazovova 5, 812 43 Bratislava.

Súhlas na **bezodplatné** citovanie **nepodstatnej** časti slovenskej technickej normy alebo **nepodstatnej** časti technickej normalizačnej informácie podľa § 14 ods. 6 písm. a) a b) zákona č. 60/2018 Z. z. o technickej normalizácii sa podľa §3, odseku 1 vyhlášky č. 76/2019 Z. z. Úradu pre normalizáciu, metrológiu a skúšobníctvo Slovenskej republiky o výške úhrady za poskytovanie technickej normy **sa považuje za udelený dňom nasledujúcim po dni podania žiadosti o udelenie súhlasu** (tiež zaslali prostredníctvom slovenskej pošty doporučene).

**Súhlas bol STU udelený na:**

**a) poskytovanie**:

1. výchovy a vzdelávania podľa osobitného predpisu (Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov),

2. vzdelávania v rámci akreditovaného študijného programu na vysokej škole, alebo

3. kontinuálneho vzdelávania a atestácie pedagogických zamestnancov a odborných zamestnancov (Zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov) nekomerčného charakteru,

**b) vypracovanie a obhajobu**:

1. komplexnej odbornej práce, projektu alebo súťažnej práce, absolventskej písomnej práce, písomnej absolventskej práce v rámci výchovy a vzdelávania (§ 73, 76 a 79 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov),

2. záverečnej práce v rámci štúdia na vysokej škole (§ 51 zákona č. 131/2002 Z. z. o vysokých školách a o zmene a doplnení niektorých zákonov znení neskorších predpisov),

3. záverečnej práce v rámci kontinuálneho vzdelávania pedagogických zamestnancov a odborných zamestnancov nekomerčného charakteru a atestačnej práce pedagogického zamestnanca a odborného zamestnanca (§ 49 ods. 6 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov v znení zákona č. 390/2011 Z. z.).

Úrad prosí o zabezpečenie informácie v rámci celej STU, že nám bol udelený generálny súhlas na činnosti popísané vyššie, a že nie je potrebné, aby si jednotlivci podávali žiadosti o udelenie súhlasu o citovanie.

Úrad vydal Usmernenie k žiadostiam o udelenie súhlasu na odplatné/bezodplatné citovanie podstatnej/nepodstatnej časti slovenskej technickej normy alebo podstatnej/nepodstatnej časti technickej normalizačnej informácie podľa § 14 ods. 5 a 6 zákona č. 60/2018 Z. z. o technickej normalizácii: http://www.unms.sk/swift\_data/source/dokumenty/technicka\_normalizacia/ziadosti\_o\_udelenie\_suhlasu\_na\_citovanie/Usmernenie%20k%20ziadostiam%20o%20udelenie%20suhlasu%20na%20citovanie\_final.pdf .

V iných prípadoch, ako sú vyššie uvedené (napr. citovanie v knihách, časopisoch, v znaleckých posudkoch, atď.), je potrebné žiadať o odplatný súhlas.